CELEX: 32019D0584
Language: hu
Date: 2019-04-11 00:00:00
Title: Az Európai Tanács az Egyesült Királysággal egyetértésben hozott (EU) 2019/584 határozata (2019. április 11.) az EUSZ 50. cikkének (3) bekezdése szerinti határidő meghosszabbításáról

11.4.2019   
               
               
                  HU
               
               
                  Az Európai Unió Hivatalos Lapja
               
               
                  L 101/1
               
            
         AZ EURÓPAI TANÁCS AZ EGYESÜLT KIRÁLYSÁGGAL EGYETÉRTÉSBEN HOZOTT (EU) 2019/584 HATÁROZATA
         (2019. április 11.)
         az EUSZ 50. cikkének (3) bekezdése szerinti határidő meghosszabbításáról
         AZ EURÓPAI TANÁCS,
         tekintettel az Európai Unióról szóló szerződésre és különösen annak 50. cikke (3) bekezdésére,
         mivel:
         
                     (1)
                  
                  
                     2017. március 29-én az Egyesült Királyság bejelentette az Európai Tanácsnak azon szándékát, miszerint kilép az Európai Unióból és az Európai Atomenergia-közösségből (a továbbiakban: az Euratom) az Európai Unióról szóló szerződés 50. cikkével összhangban, amely az Európai Atomenergia-közösséget létrehozó szerződés 106a. cikke értelmében alkalmazandó az Euratomra.
                  
               
                     (2)
                  
                  
                     Az EUSZ 50. cikkével összhangban az Európai Unió tárgyalásokat folytatott az Egyesült Királysággal az Unióval való jövőbeli kapcsolatra tekintettel a kilépésének részletes szabályait meghatározó megállapodásról.
                  
               
                     (3)
                  
                  
                     Az Európai Tanács 2018. november 25-én jóváhagyta a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (a továbbiakban: a kilépésről rendelkező megállapodás) tervezetét, valamint jóváhagyta az egyfelől az Európai Unió, másfelől Nagy-Britannia és Észak-Írország Egyesült Királysága közötti jövőbeli kapcsolatok keretének meghatározásáról szóló politikai nyilatkozatot. A Tanács 2019. január 11-én elfogadta a kilépésről rendelkező megállapodás (1) aláírásáról szóló (EU) 2019/274 határozatot (2).
                  
               
                     (4)
                  
                  
                     Az EUSZ 50. cikkének (3) bekezdése értelmében a kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések a kilépő államra többé már nem alkalmazhatók, kivéve ha az Európai Tanács az érintett tagállammal egyetértésben ennek a határidőnek a meghosszabbításáról egyhangúlag határoz.
                  
               
                     (5)
                  
                  
                     Az Egyesült Királyság 2019. március 20-i levelében az EUSZ 50. cikkének (3) bekezdésében meghatározott határidő 2019. június 30-ig történő meghosszabbítását kérte a kilépésről rendelkező megállapodás megerősítése céljából.
                  
               
                     (6)
                  
                  
                     Az Európai Tanács az (EU) 2019/476 határozattal (3) az Egyesült Királysággal egyetértésben úgy határozott, hogy az EUSZ 50. cikkének (3) bekezdésében meghatározott határidőt 2019. május 22-ig meghosszabbítja, amennyiben az alsóház 2019. március 29-ig jóváhagyja a kilépésről rendelkező megállapodást. Ennek hiányában az Európai Tanács 2019. április 12-ig tartó hosszabbítást hagyott jóvá, és megjegyezte, hogy elvárja az Egyesült Királyságtól, hogy 2019. április 12-e előtt jelezze további terveit, hogy az Európai Tanács megvizsgálhassa azokat.
                  
               
                     (7)
                  
                  
                     Az alsóház 2019. március 29-ig nem hagyta jóvá a kilépésről rendelkező megállapodást.
                  
               
                     (8)
                  
                  
                     Az Egyesült Királyság 2019. április 5-i levelében az EUSZ 50. cikkének (3) bekezdésében meghatározott – és az Európai Tanács által már meghosszabbított – határidő további, 2019. június 30-ig történő meghosszabbítását kérte a kilépésről rendelkező megállapodás megerősítése céljából.
                  
               
                     (9)
                  
                  
                     Az Európai Tanács 2019. április 10-én jóváhagyta a határidő további meghosszabbítását annak érdekében, hogy mindkét fél meg tudja erősíteni a kilépésről rendelkező megállapodást. Ez a hosszabbítás a szükséges ideig tart, de semmi esetre sem tovább, mint 2019. október 31. Az Európai Tanács továbbá emlékeztetett arra, hogy az EUSZ 50. cikkének (3) bekezdése értelmében a kilépésről rendelkező megállapodás korábbi időpontban is hatályba léphet, amennyiben a felek 2019. október 31. előtt befejezik megerősítési eljárásaikat. Következésképpen a kilépésnek vagy a megerősítési eljárások befejezését követő hónap első napján kell hatályba lépnie, vagy 2019. november 1-jén, a kettő közül a korábbi időpontban.
                  
               
                     (10)
                  
                  
                     Nem engedhető meg, hogy ez a további hosszabbítás aláássa az Unió és intézményei rendes működését. Ezen túlmenően a további hosszabbításnak az lesz a következménye, hogy az EUSZ 50. cikkével összhangban az Egyesült Királyság a kilépés új időpontjáig továbbra is tagállam marad, és maradéktalanul vonatkoznak rá a tagságból fakadó jogok és kötelezettségek, továbbá, hogy joga van bármikor visszavonni a bejelentését. Amennyiben az Egyesült Királyság 2019. május 23–26-án még mindig tagállam, és amennyiben 2019. május 22-ig nem erősítette meg a kilépésről rendelkező megállapodást, akkor az uniós joggal összhangban köteles megtartani az európai parlamenti választásokat. Abban az esetben, ha az Egyesült Királyságban nem kerül sor az említett választásokra, a hosszabbítás 2019. május 31-én lejár. Az Európai Tanács nyugtázza, hogy az Egyesült Királyság vállalta, hogy a lojális együttműködésre vonatkozó kötelezettségnek megfelelően konstruktívan és felelős módon jár el a hosszabbítás ideje alatt, és elvárja, hogy az Egyesült Királyság e vállalását és a Szerződésből eredő kötelezettségét olyan módon teljesítse, ami tükrözi helyzetét, mint kilépő tagállam. Ezzel összefüggésben – különösen az Unió döntéshozatali eljárásaiban való részvétele során – az Egyesült Királyságnak elő kell segítenie az Unió feladatainak teljesítését, és tartózkodnia kell minden olyan intézkedés meghozatalától, amely veszélyeztethetné az Unió célkitűzéseinek megvalósítását.
                  
               
                     (11)
                  
                  
                     Az uniós intézmények, szervek és hivatalok azon tagjainak aktuális megbízatása, akiket az Egyesült Királyság uniós tagságával összefüggésben jelöltek, neveztek ki vagy választottak, amint a Szerződések többé már nem alkalmazhatók az Egyesült Királyságra, azaz a kilépés napján, megszűnik.
                  
               
                     (12)
                  
                  
                     Ez a hosszabbítás kizárja a kilépésről rendelkező megállapodás újratárgyalását. Az Egyesült Királyság által egyoldalúan tett vállalásoknak, nyilatkozatoknak és egyéb aktusoknak összeegyeztethetőnek kell lenniük a kilépésről rendelkező megállapodás szövegével és szellemével, és nem akadályozhatják annak végrehajtását. Az említett hosszabbítás nem használható fel tárgyalások megkezdésére a jövőbeli kapcsolatról.
                  
               
                     (13)
                  
                  
                     Az Európai Tanács 2019. júniusi ülésén át fogja tekinteni a fejleményeket.
                  
               
                     (14)
                  
                  
                     Az EUSZ 50. cikkének (4) bekezdésében meghatározottak szerint az Egyesült Királyság nem vett részt az Európai Tanács e határozattal kapcsolatos tanácskozásain, sem annak elfogadásában. Mindazonáltal, ahogyan az Tim Barrownak, az Egyesült Királyság Európai Unió melletti állandó képviselőjének 2019. április 11-i levelében szerepel, az Egyesült Királyság az EUSZ 50. cikkének (3) bekezdésével összhangban egyetértett az azon cikkben említett határidő meghosszabbításával és ezzel a határozattal,
                  
               ELFOGADTA EZT A HATÁROZATOT:
         
            1. cikk
            Az EUSZ 50. cikkének (3) bekezdésében meghatározott, az (EU) 2019/476 európai tanácsi határozattal meghosszabbított határidő 2019. október 31-ig ismét meghosszabbításra kerül.
         
         
            2. cikk
            Ez a határozat az elfogadásának napján lép hatályba.
            E határozat alkalmazása 2019. május 31-én megszűnik, amennyiben az Egyesült Királyság nem tartotta meg az európai parlamenti választásokat az alkalmazandó uniós joggal összhangban és nem erősítette meg a kilépésről rendelkező megállapodást 2019. május 22-ig.
         
         
            Kelt Brüsszelben, 2019. április 11-én.
            
               
                  az Európai Tanács részéről
               
               
                  az elnök
               
               D. TUSK
            
         
         
            (1)  A kilépésről rendelkező megállapodás szövegét csatolták az (EU) 2019/274 határozathoz, és az Európai Unió Hivatalos Lapjának C 66 I. számában hirdették ki (HL C 66 I., 2019.2.19., 1. o.).
         
            (2)  A Tanács (EU) 2019/274 határozata (2019. január 11.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Európai Unió és az Európai Atomenergia-közösség nevében történő aláírásáról (HL L 47 I., 2019.2.19., 1. o.).
         
            (3)  Az Európai Tanács az Egyesült Királysággal egyetértésben hozott (EU) 2019/476 határozata (2019. március 22.) az EUSZ 50. cikkének (3) bekezdése szerinti határidő meghosszabbításáról (HL L 80 I., 2019.3.22., 1. o.).